Komission asetus (EY) N:o 2010/2002,

annettu 12 päivänä marraskuuta 2002,

sitrushedelmien kaupan pitämiseen sovellettavista vaatimuksista annetun asetuksen (EY) N:o 1799/2001 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna asetuksella (EY) N:o 545/2002(2), ja erityisesti sen 2 artiklan 2 kohdan,

sekä katsoo seuraavaa:

(1) Komission asetuksessa (EY) N:o 1799/2001(3), sellaisena kuin se on muutettuna asetuksella (EY) N:o 453/2002(4), vahvistetaan sitrushedelmien luokittelua, kokolajittelua, ulkoasua ja merkitsemistä koskevat säännökset.

(2) Yhdistyneiden Kansakuntien Euroopan talouskomission sitrushedelmille suosittelemia vaatimuksia on jokin aika sitten muutettu, ja niihin sisältyy mahdollisuus luokitella sitrushedelmät hedelmien lukumäärän perusteella, uusia kokolajittelun yhdenmukaisuussääntöjä ja mahdollisuus pakata erilajisia sitrushedelmiä yhteen kuluttajapakkaukseen.

(3) Tämän lisäksi voimassa olevia säännöksiä on syytä selventää monilta osin. Ensiksi koska kokoluokkaa 1-X pidetään tavanomaisesti kaupan nimityksellä "1", on syytä säätää tämän kokoluokan vaihtoehtoisesta nimityksestä. Toiseksi erilajikkeisten appelsiinien vähimmäismehupitoisuudet on saatettava ajan tasalle. Lopuksi on aiheellista täsmentää, että säilöntäainekäsittelyjen merkitsemisvelvoite koskee ainoastaan korjuun jälkeisiä käsittelyjä.

(4) Tästä syystä asetus (EY) N:o 1799/2001 on tarpeen muuttaa.

(5) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetuksen (EY) N:o 1799/2001 liite tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 12 päivänä marraskuuta 2002.

Komission puolesta

Franz Fischler

Komission jäsen

(1) EYVL L 297, 21.11.1996, s. 1.

(2) EYVL L 84, 28.3.2002, s. 1.

(3) EYVL L 244, 14.9.2001, s. 12.

(4) EYVL L 72, 14.3.2002, s. 9.

LIITE

Muutetaan asetuksen (EY) N:o 1799/2001 liite seuraavasti:

1) Korvataan II osaston (Laatua koskevat säännökset) B kohdan (Kypsyysastetta koskevat vaatimukset) iii alakohdan (Appelsiinit) ensimmäinen luetelmakohta seuraavasti:

- Vähimmäismehupitoisuus:

>TAULUKON PAIKKA>

2) Muutetaan III osasto (Kokolajittelua koskevat säännökset) seuraavasti:

a) Muutetaan B kohta (Kokoluokitteluasteikko) seuraavasti:i) Korvataan viidennessä sarakkeessa oleva ilmaisu "1-X" seuraavasti:"1 tai 1-X"

ii) Lisätään alakohta seuraavasti:"Sitrushedelmät voidaan luokitella hedelmien lukumäärän perusteella. Tällöin samassa pakkauksessa olevat hedelmät voivat sijoittua kahteen peräkkäiseen kokoluokkaan, edellyttäen että III osaston C kohdan mukaisia kokoluokittelun tasalaatuisuussääntöjä noudatetaan."

b) Korvataan C kohta seuraavasti:

C. Tasalaatuisuus

Kokolajittelu tehdään edellä esitetyn kokoluokitteluasteikon mukaisesti, lukuun ottamatta seuraavia tapauksia:

i) pakkauksiin tai kuluttajalle myytäviksi tarkoitettuihin yksittäispakkauksiin kerroksittain järjestettyjen hedelmien osalta pienimmän ja suurimman hedelmän ero ei saa ylittää seuraavia enimmäismääriä yhdessä kokoluokkakoodissa tai, jos hedelmät on luokiteltu hedelmien lukumäärän perusteella, kahdessa peräkkäisessä kokoluokassa:

>TAULUKON PAIKKA>

ii) kun hedelmiä ei tarjota pakkauksissa eikä kuluttajalle myytäviksi tarkoitetuissa kovissa yksittäispakkauksissa järjestettyinä kerroksiin, pienimmän ja suurimman hedelmän ero samassa pakkauksessa ei saa ylittää kyseisen kokoluokan vaihteluväliä tai, jos hedelmät on luokiteltu hedelmien lukumäärän perusteella, millimetrieroa yhdessä kyseisistä kahdesta peräkkäisestä kokoluokkakoodista;

iii) kun hedelmät tarjotaan irtotavarana suurissa laatikoissa tai kun kyseessä ovat kuluttajalle myytäväksi tarkoitetut muissa kuin kovissa yksittäispakkauksissa (verkot, pussit jne.) olevat hedelmät, pienimmän ja suurimman hedelmän suurin kokoero samassa pakkauksessa ei saa ylittää kokoluokitteluasteikon kolmen peräkkäisen koon muodostaman ryhmän vaihteluväliä.

3) Korvataan VI osaston (Merkitsemistä koskevat säännökset) D kohdan (Kaupalliset tiedot) kolmas ja neljäs luetelmakohta seuraavasti:

- Hedelmien kokoluokka (tai, jos hedelmät on luokiteltu hedelmien lukumäärän perusteella ja ne sijoittuvat kahteen peräkkäiseen kokoluokkaan, kokoluokat tai enimmäis- ja vähimmäishalkaisijat mm:nä) ja lukumäärä, jos kyse on kerroksiin järjestetyistä hedelmistä.

- Tarvittaessa merkintä korjuun jälkeisissä käsittelyissä käytetyistä säilöntäaineista tai muista kemiallisista aineista.